**7. napirend**

**E l ő t e r j e s z t é s**

**Mindszentkálla Község Önkormányzata Képviselő-testületének 2019. május 20-án tartandó nyilvános ülésére**

**Tárgy:** **közérdekű védekezés költségeinek megelőlegezése**

**Előterjesztő:** Németh László István polgármester

**Előkészítette:** Pálffyné Cséri Mónika műszaki ügyintéző

 Jogszabállyal nem ellentétes

 Előterjesztő Tóthné Titz Éva jegyzőt helyettesítő aljegyző

Tisztelt Képviselő-testület!

Az élelmiszerláncról és hatósági felügyeletéről szóló 2008. évi XLVI. törvény (a továbbiakban: Éltv.) 17. § (4) bekezdése szerint: „A földhasználó köteles az adott év június 30. napjáig az ingatlanon a parlagfű virágbimbójának kialakulását megakadályozni, és ezt követően ezt az állapotot a vegetációs időszak végéig folyamatosan fenntartani.”

A parlagfű elleni védekezés elvégzésének ellenőrzése végett a helyszíni ellenőrzést saját kezdeményezésre vagy bejelentés alapján, külterületen az ingatlanügyi hatóság, belterületen a jegyző végzi el.

Fenti védekezési kötelezettség elmaradása esetén közérdekű védekezést kell elrendelni, melynek költségei a mulasztást elkövetőt terhelik.

A parlagfű elleni közérdekű védekezés végrehajtásának, valamint az állami, illetve a közérdekű védekezés költségei megállapításának és igénylésének részletes szabályairól szóló 221/2008. (VIII.30.) Korm. rendelet (a továbbiakban: Kormányrendelet) értelmében a parlagfű elleni védekezés elmulasztása esetén

a) külterületen a megyei kormányhivatal növény- és talajvédelmi feladatkörében eljáró járási hivatala

b) belterületen a települési önkormányzat jegyzője rendeli el a közérdekű védekezést.

A Kormányrendelet 2. § (1)-(2) bekezdései értelmében „A közérdekű védekezés elrendelésére jogosult hatóság a közérdekű védekezés elvégzésével általa minden év május 31. napjáig kiválasztott gazdálkodó szervezetet bízhat meg. A közérdekű védekezést célirányosan, költségtakarékosan, hatékonyan és a lehető legkisebb környezeti károsodással járó eljárással kell elvégezni.”

Az Éltv. 50. § (6) bekezdése kimondja, hogy „a közérdekű védekezés elvégzése során a hatóság, valamint a közérdekű védekezést elvégző vállalkozó feladata végrehajtásának keretei között az érintett területre beléphet, ott a szükséges cselekményeket elvégezheti. Erre való jogosultságát kérésre köteles igazolni.”

A földhasználó köteles a közérdekű védekezéssel megbízott személyek munkavégzését tűrni és elősegíteni.

A Kormányrendelet 5. § (2) bekezdése alapján a Tv. 50. §-a szerinti közérdekű védekezés végrehajtásának fedezetét a költségvetési törvényben a Minisztérium meghatározott előirányzatából kell biztosítani.

Valamint a Kormányrendelet 7. §- 8. § -aiban foglaltak szerint a közérdekű védekezéssel kapcsolatos költségek előlegezését a jegyző a védekezést elrendelő határozat meghozatala után igényelheti a növény- és talajvédelmi hatóságtól. Amennyiben a földhasználó a közérdekű védekezés elrendelését követően tesz eleget védekezési kötelezettségének, az okafogyottá vált kiszállással felmerült költségeket lehet érvényesíteni.

A növény- és talajvédelmi hatóság a közérdekű védekezéssel kapcsolatos költségeket a hozzá érkezett igény szerint a jegyző részére az előirányzat terhére megelőlegezi, az igénylés beérkezését követő nyolc napon belül.

A közérdekű védekezést elrendelő hatóság a földhasználó által befizetett, illetve az adóhatóság által behajtott és a közérdekű védekezést elrendelő hatóságnak továbbított összeget a beérkezéstől számított nyolc napon belül visszatéríti az előirányzatba. A jegyző a befizetett, illetve továbbított összeget a növény- és talajvédelmi hatóságon keresztül téríti vissza az előirányzatba.

Fentiekből látható, hogy a Jegyző, mint eljáró hatóság feladata, hogy a közérdekű védekezés elvégzésére gazdálkodó szervezetet bízzon meg május 31.-ig. Tekintettel arra, hogy több, a Közös Hivatalhoz tartozó településen gondot okoznak az elhanyagolt, gazos, esetlegesen parlagfűvel fertőzött ingatlanok, a még hatékonyabb fellépés érdekében szükséges gazdálkodó szervezettel kényszerkaszálásra keretszerződést kötni 2019. évre.

Hangsúlyozandó, hogy a kényszerkaszálás költségeinek kifizetése nem az Önkormányzatot terheli, azonban annak megelőlegezése szükséges, abban az esetben, ha a településen közérdekű védekezés elrendelésére lenne szükség.

Fentiek alapján kérem, hozzák meg döntésüket:

***Határozati javaslat:***

**MINDSZENTKÁLLA KÖZSÉG ÖNKORMÁNYZATA KÉPVISELŐ-TESTÜLETÉNEK**

**…./2019. (….) HATÁROZATA**

***közérdekű védekezés költségeinek megelőlegezéséről***

Mindszentkálla Község Önkormányzatának Képviselő-testülete egyetért azzal, hogy a közérdekű védekezés elrendelésére jogosult hatóság (jegyző) az általa kiválasztott gazdálkodó szervezetet bízza meg a közérdekű védekezés elvégzésére.

Mindszentkálla Község Önkormányzata Képviselő-testülete költségvetése terhére vállalja a közérdekű védekezés költségeinek megelőlegezését.

**Felelős: Németh László István** **polgármester**

**Határidő: folyamatos**